यूएमओएनलाई दिल्लीमा उपाधि
भारतको राजधानीमा आयोजित प्रथम अन्तर्राष्ट्रिय मदन भण्डारी क्रिकेट च्याम्पियनसिपको उपाधि युनाइटेड मधेसी नेपाल–ग्लाइटेडर (यूएमओएन) ले जितेको छ ।
नयाँदिल्ली — भारतको राजधानीमा आयोजित प्रथम अन्तर्राष्ट्रिय मदन भण्डारी क्रिकेट च्याम्पियनसिपको उपाधि युनाइटेड मधेसी नेपाल–ग्लाइटेडर (यूएमओएन) ले जितेको छ ।दिल्लीको चाणक्यपुरीस्थित विनयमार्ग स्पोर्ट्स कम्प्लेक्समा आयोजित प्रतियोगिता फाइनलमा युएमओएनले साउथ एसियन युनिभर्सिटी (साउ) को टिमलाई ६९ रनले हरायो । टस हारेर ब्याटिङ गरेको यूएमओएनले २० ओभरमा १ सय ५१ रन बनायो । जितनिम्ति १ सय ५२ रनको लक्ष्य पाएको साउले २० ओभर खेल्दै ८३ रनमात्र बनाउन सक्यो । प्रभावशाली भूमिका खेलेका यूएमओएनका राजन पटेल म्यान अफ द फाइनलसँगै उत्कृष्ट खेलाडी बन्न सफल भए । यूएमओएनका युवराज मोरले ६ छक्का प्रहार गरे । नेपाली क्रिकेट क्लबले फेयर प्ले ट्रफी हात पार्‍यो । नेपाली क्रिकेट क्लब, राइजिङ स्टार क्रिकेट क्लब, यूएमओएन, अखिल क्रान्तिकारी क्रिकेट क्लब, राष्ट्रिय विद्यार्थी संघ क्रिकेट क्लब, साउ, शारदा युनिभर्सिटी क्लब र रमाइलो क्रिकेट क्लब गरी ८ क्लब सहभागी थिए । मदन भण्डारी फाउन्डेसनअन्तर्गत मदन भण्डारी स्पोर्ट्स एकेडेमी भारतद्वारा आयोजित प्रतियोगिताको उद्घाटन भारतका लागि नेपाली राजदूत नीलाम्बर आचार्यले गरेका थिए ।